ඉන්දීය අග්‍රාමාත්‍ය නරේන්ද්‍ර මෝදි එරට ඖෂධ නිෂ්පාදන සමාගමක් වන භාරත් බයෝටෙක් ආයතනය නිපදවූ කොරෝනා වෛරසයට එරෙහි කොවැක්සින් එන්නතේ පළමු මාත්‍රාව ලබාගෙන ඇති බව වාර්තා වනවා.සිය නිල ෆේස්බුක් ගිණුමේ සටහනක් තබමින් ඔහු ඒ බව තහවුරු කර තිබෙනවා.එන්නත ලබා ගැනීමට සුදුසුකම් ඇති සියලු ඉන්දියානුවන්ට එන්නත ලබාගන්නා ලෙස තමන් ඉල්ලා සිටින බවයි අග්‍රාමාත්‍ය මෝදි එම සටහනේ වැඩිදුරටත් සඳහන් කර ඇත්තේ.මේ වන විට ලෝකයේ රටවල් රැසක එන්නත්කරණය වැඩසටහන් ආරම්භකර ඇති අතර ලොව විශාලතම එන්නත් කරන වැඩසටහන ක්‍රියාත්මක වන්නේ ඉන්දියාව තුළයි.ඉන්දියාව තුළ හදිසි භාවිතය සඳහා කොවැක්සින් එන්නතට අමතරව බ්‍රිතානයේ බහුජාතික ඖෂධ නිෂ්පාදන සමාගමක් වන ඔක්ෆර්ඩ් ඇස්ට්‍රාසෙනෙකා ආයතනය හිමිකම් කියන කොවිෂීල්ඩ් එන්නතටද අනුමැතිය හිමිවුණා.